KIRJALLINEN KYSYMYS E-1667/01 esittäjä(t): Jan Mulder (ELDR) komissiolle. Yhteisön kasvinjalostajanoikeusjärjestelmä ja laajentumisneuvottelut.



Virallinen lehti nro 115 E , 16/05/2002 s. 0006 - 0008



KIRJALLINEN KYSYMYS E-1667/01 esittäjä(t): Jan Mulder (ELDR) komissiolle (14. kesäkuuta 2001) Aihe: Yhteisön kasvinjalostajanoikeusjärjestelmä ja laajentumisneuvottelut On hyvin tärkeää, että uudet jäsenvaltiot tulevat viimeistään liittymishetkellä hyväksymään yhteisön kasvinjalostajanoikeusjärjestelmän ilman siirtymäaikoja. Kasvilajikkeiden suojeluun liittyy kuitenkin sellaisen tilanteen syntyminen, joka haittaa sisämarkkinoiden toimintaa: tietyissä uusissa jäsenvaltioissa tulee olemaan mahdollista kasvattaa lajikkeita, jotka on suojattu kansallisella tasolla muissa EU:n jäsenvaltioissa, joutumatta maksamaan lisenssikorvauksia, mikä luo kilpailuedun ja häiritsee sisämarkkinoiden toimintaa. 1. Voiko komissio ilmoittaa, mitä tuloksia laajentumiseuvotteluissa on tähän mennessä saavutettu kasvinjalostajanoikeuksien suhteen? Voiko komissio taata, että ne yhteisön lajikerekisterin tuotteet, jotka ehdokasmaat ovat jo hylänneet kansallisen lainsäädännön perusteella, tullaan kuitenkin suojaamaan? 2. Voiko komissio ilmoittaa, mitä mahdollisuuksia on taata uusissa jäsenvaltioissa jalostajanoikeudet sellaisille lajikkeille, joita suojataan nykyisissä jäsenvaltioissa kansallisin jalostajanoikeuksin, mutta joita ei ole voitu ottaa yhteisön lajikerekisteriin asetuksen 2100/94(1) yhteydessä 116 artiklan poikkeussäännökseen vedoten? 3. Onko komissio valmis tarjoamaan laajenemisneuvottelujen yhteydessä mahdollisuuden ottaa yhteisön lajikerekisteriin sellaiset lajikkeet, joita suojellaan vain ehdokasvaltioissa, mikä on rinnastettavissa asetuksen 2100/94 116 artiklan poikkeussäännökseen, sillä edellytyksellä, että tähän annetaan erityinen määräaika virallisesta liittymishetkestä alkaen ja että uudet jäsenvaltiot sisällyttävät lainsäädäntöönsä yhteisön lajikerekisterin liittymisen hetkellä? (1) EYVL L 227, 1.9.1994, s. 1. David Byrnen komission puolesta antama vastaus (17. syyskuuta 2001) Kasvilajikesuoja taataan yhteisössä seuraavilla säädöksillä: - neuvoston asetus (EY) N:o 2100/94, annettu 27. heinäkuuta 1994, yhteisön kasvinjalostajanoikeuksista, sellaisena kuin se on muutettuna 25. lokakuuta 1995 annetulla asetuksella(1) - yhteisön 13 jäsenvaltion kansalliseen lainsäädäntöön sisältyvät kasvinjalostajanoikeudet. Yhteisön kasvinjalostajanoikeudet vaikuttavat yhdenmukaisesti koko yhteisön alueella, kun taas kansalliset kasvinjalostajanoikeudet vaikuttavat ainoastaan kunkin jäsenvaltion alueella. Yhteisön kasvinjalostajanoikeuksien ja kansallisten kasvinjalostajanoikeuksien päällekkäinen soveltaminen kasvilajikkeiden suojaamiseksi on kielletty. Jos ehdokasvaltioiden liittymishetkellä ei ole voimassa asiaa koskevaa poikkeusjärjestelyä tai siirtymäaikaa, jo ennen liittymistä myönnetyt yhteisön kasvinjalostajanoikeudet ja siten myös päällekkäissuojan kielto koskevat automaattisesti myös uusia jäsenvaltioita. Parlamentin jäsenen esittämä ongelma, joka koskee kasvilajikkeen viljelemistä sellaisella yhteisön alueella, jolla sitä ei ole suojattu, otettiin huomioon jo siinä vaiheessa, kun yhteisössä otettiin käyttöön yleinen lajikeluettelo, joka perustuu siementen ja muun lisäysaineiston pitämisestä kaupan annettuun yhteisön lainsäädäntöön. Lisäksi se oli yksi yhteisön kasvinjalostajanoikeusjärjestelmän perustamisen syistä. 1. Jos ehdokasvaltiot haluavat hakea poikkeuksia yhteisön kasvinjalostajanoikeusjärjestelmästä tai siirtymäaikoja asiaa koskevien säännösten täytäntöön panemiseksi, niiden olisi ilmoitettava siitä liittymiskonferenssille sisällyttämällä omiin kannanottoihinsa vastaavat neuvottelukohdat. Muutamat ehdokasvaltiot eivät ole edenneet liittymisvalmisteluissaan niin pitkälle, että ne voisivat toimittaa kannanoton maataloutta koskevasta luvusta käytävien neuvotteluiden perustaksi. Tähän asti on toimitettu 11 kannanottoa, jotka on annettu maataloutta koskevan luvun eläinlääkintää ja kasvinsuojelua koskevasta osasta, mikä tarkoittaa sitä, että yhdeksän ehdokasvaltiota on ilmoittanut selkeästi hyväksyvänsä yhteisön säännöstön kasvinjalostajanoikeuksien alalla pyytämättä poikkeusjärjestelyä tai siirtymäaikaa asiaa koskevien säännösten täytäntöön panemiseksi. Yhteisön kasvinjalostajanoikeuksista annetun asetuksen 116 artiklan mukaisesti järjestelmän alkuvaihetta varten hyväksyttyjä poikkeuksia vastaavia tilapäisiä poikkeusjärjestelyitä koskevien neuvottelujen tuloksista riippumatta kaikki yhteisön järjestelmässä suojatut lajikkeet kuuluisivat uusissa jäsenvaltioissa liittymishetkestä alkaen automaattisesti suojelun piiriin huolimatta siitä, oliko ne aiemmin suojattu kansallisessa lainsäädännössä vai ei. Suojelun maantieteellinen laajeneminen ei koskisi lajikkeita, jotka on suojattu kansallisilla kasvinjalostajanoikeuksilla yhdessä tai useammassa nykyisessä jäsenvaltiossa, vaikka ne sisältyisivät johonkin komission laatimista yleisistä lajikeluetteloista. 2. Nykyisten tai tulevien jäsenvaltioiden kansalliset kasvinjalostajanoikeudet eivät kuulu yhteisön toimivaltaan. Siksi komissio ei voi selvittää, miten tulevissa jäsenvaltioissa voitaisiin suojata sellaiset kasvilajikkeet, jotka tällä hetkellä on suojattu nykyisissä jäsenvaltioissa. 3. Komissio on jo luonut sellaisille lajikkeille, jotka tähän asti on suojattu ainoastaan ehdokasvaltioissa, mahdollisuuden päästä yhteisön kasvilajikesuojan piiriin. Ehdot lienevät verrattavissa niihin ehtoihin, jotka koskevat yhteisön kasvinjalostajanoikeuksista annetun asetuksen 116 artiklan 1 ja 2 kohdassa säädettyä poikkeusta. (1) EYVL L 258, 28.10.1995.